  Анжелика Тихонова корреспондент 2020-тӥ арын Удмуртиысь агропром огъетын тыршись 292 егит ӧнерчиослы 27 миллион манет тыр одӥг пол тыриськись мерлыко юрттэт («подъёмнойёс») сётӥзы. Со сярысь Удмуртиысь гурт возёсъя но сиён-юонъя министерстволэн пресс-службаез ивортӥз. Юрттэтэз» басьтӥзы: - 132 егит ӧнерчиос; - 78 тракторист-машинистъёс; - 73 скал кыскисьёс; - скалъёсты искусственной амалэн бызьылытонъя 9 операторъёс. Тужгес трос егит ӧнерчиос Можга, Ува, Глаз, Кез, Вавож но Алнаш ёросъёсысь гурт возёсъёсын ужало. Кылем арын отчы 20 миллион манетлэсь трос юрттэт келязы.  2019-тӥ арын элькунын 279 муртлы оглом 20 миллион 400 сюрс манет висъязы  Пусъём, гурт возёс удысысь ӧнерчиослы мерлыко юрттэт куинь пӧртэм ӧръя сётӥське, со пӧлын гуртын улӥсьёслы улон интызэс умоятыны но гурт возёс огазеяськонъёсын кивалтӥсьёслы пенсизы борды ватсэт тырыны. Вань со ӧръёс 2021-тӥ арын но ужалозы. Сыӵе юрттэтлы луыса 2020-тӥ арын гуртъёсысь 84 семьяос улон интызэс умоятыны быгатӥзы (уноез трос нылпиё семьяос). Улон интыез умоятыны сертификат тужгес бадӟым быдӟалаез 1 миллион 300 сюрс манет луиз. Семьяослы улон интылэн дунызлэсь 70 процентсэ тырыны юрттӥзы. Гурт возёс ӧнерчиослы оглом 106 миллион 600 сюрс мер тыриськонъёс тыризы Пенси борды ватсэт кема аръёс ӵоже ужам 131 гурт возёс тӧроослы тыризы. Та ӧръя 3 миллион 500 сюрс манет висъязы. Министерствоын пусъё, та мерлыко юрттэт 2021-тӥ арын но чакламын. Тодэ вайытом, кылем арын гурт возёс удысысь егит ӧнерчиослы юрттэтлэсь быдӟалазэ будэтӥзы вал.  Тегъёс: Ижкар егитъёс гуртвозёс юрттэт коньдон гуртвозёсъяминистерство  